A Tanács határozata

(1998. december 21.)

a Gazdasági és Pénzügyi Bizottság összetételére vonatkozó részletes rendelkezésekről

(98/743/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 109c. cikke (3) bekezdésére,

tekintettel a Bizottság javaslatára [1],

tekintettel az Európai Központi Bank véleményére [2],

tekintettel a Monetáris Bizottság véleményére [3],

(1) mivel a Szerződés előírja, hogy Gazdasági és Pénzügyi Bizottságot kell létrehozni a gazdasági és monetáris unió harmadik szakaszának kezdetén;

(2) mivel a Szerződés előírja, hogy a Tanács fogadja el a Gazdasági és Pénzügyi Bizottság összetételére vonatkozó részletes rendelkezéseket; mivel a tagállamok, a Bizottság és az Európai Központi Bank egyenként legfeljebb két-két tagot jelölnek e bizottságba;

(3) mivel a Gazdasági és Pénzügyi Bizottság feladatait a Szerződés 109c. cikke (2) bekezdése állapítja meg; mivel ezeknek a feladatoknak a részeként a Gazdasági és Pénzügyi Bizottság felügyeli a tagállamok és a Közösség gazdasági és pénzügyi helyzetét, és arról rendszeresen jelentést készít a Tanács és a Bizottság részére, különös tekintettel a harmadik országokkal és nemzetközi intézményekkel fennálló pénzügyi kapcsolatokra; mivel a Gazdasági és Pénzügyi Bizottság hozzájárul a Tanács munkájának előkészítéséhez, többek között a Szerződés 103. cikke szerinti többoldalú felügyelet részeként előírt ajánlásokhoz és átfogó gazdasági irányelvekhez, valamint a Szerződés 104c. cikke szerinti, a túlzott államháztartási hiányra vonatkozó eljárás részeként megkövetelt határozatokhoz; mivel az ilyen feladatok jellege és fontossága miatt elengedhetetlen, hogy e bizottság tagjait és a póttagokat a gazdasági és pénzügyi területen kivételes jártassággal rendelkező szakemberek közül válasszák ki;

(4) mivel a Gazdasági és Monetáris Unió harmadik szakaszában a gazdaságpolitika összehangolásáról szóló, 1997. december 12-i és 13-i állásfoglalásában [4] a Luxembourgban ülésező Európai Tanács úgy határozott, hogy a Gazdasági és Pénzügyi Bizottság adja azt a keretet, amelyben a Tanács és az Európai Központi Bank párbeszédét elő lehet készíteni, és a vezető tisztségviselők szintjén lehet folytatni; mivel ezek a tisztségviselők a nemzeti központi bankokban és az Európai Központi Bankban, valamint a nemzeti közigazgatásban tevékenykednek;

(5) mivel az "igazgatás" a Tanácsban részt vevő miniszterek tevékenységeire utal akkor, amikor az a gazdasági- és pénzügyminiszterek részvételével ülésezik;

(6) mivel az Európai Központi Bank és a nemzeti központi bankok tisztségviselőinek a Gazdasági és Pénzügyi Bizottságban való tagsága nem sértheti a Szerződés 107. cikkét;

A KÖVETKEZŐKÉPPEN HATÁROZOTT:

1. cikk

A tagállamok, a Bizottság és az Európai Központi Bank egyaránt két-két tagot jelölnek a Gazdasági és Pénzügyi Bizottságba. A fenti intézmények e bizottságba két-két póttagot is jelölhetnek.

2. cikk

E bizottság tagjait és póttagjait a gazdasági és pénzügyi területen kivételes jártassággal rendelkező szakemberek közül választják ki.

3. cikk

A tagállamok által jelölt két-két tagot a közigazgatás, illetve a nemzeti központi bank vezető tisztségviselői közül választják ki. A póttagokat ugyanezen feltételek szerint választják.

4. cikk

Ezt a határozatot az Európai Közösségek Hivatalos Lapjában hirdetik ki.

A határozat 1999. január 1-jétől lép hatályba.

Kelt Brüsszelben, 1998. december 21-én.

a Tanács részéről

az elnök

M. Bartenstein

[1] HL C 125., 1998.4.23., 17. o.

[2] 1998. november 26-i vélemény (a Hivatalos Lapban még nem tették közzé).

[3] 1998. november 17-i vélemény (a Hivatalos Lapban még nem tették közzé).

[4] HL C 35., 1998.2.2., 1. o.

--------------------------------------------------